b'\n_START_ARTICLE_\nEmpayar Sampugita\n_START_SECTION_\nAbad ke-9 dan 10\n_START_PARAGRAPH_\nCatatan Arab dalam abad ke-9 dan 10 menunjukkan pusat pemerintahan empayar ini terletak di Medang Bhumi. Seorang saudagar Arab yang bernama Sulaiman telah mencatat dalam bukunya pada 851 M menyatakan bahawa pada suatu masa, Raja Qamar (Khemra) telah menunjukkan reaksi untuk menderhaka kepada Maharaja Zabaj. Apabila berita ini diketahui, baginda telah menyiapkan angkatan laut dengan helah untuk membuat lawatan ke kepulauan, tetapi sebaliknya baginda telah menyerang Khemra dengan 1000 buah kapal berukuran sederhana dan berjaya menawan rajanya, kemudian dibunuh. Nama baginda telah digeruni sehingga ke negara China dan India kerana tindakan ini._NEWLINE_Riwayat ini telah dipetik oleh Abu Zaid Hassan, disiarkan dalam bukunya yang ditulis dalam 916 M. Menurut Abu Zaid, Zabaj terletak sejauh 10 hari pelayaran dari Khemra (Kemboja). Jarak itu adalah sesuai dengan pelayaran dari Medang Bhumi ke ibu kota Khemra yang terletak tidak jauh dari Phom Penh.\n_START_SECTION_\nAbad ke-10 dan abad ke-11\n_START_PARAGRAPH_\nPada penghujung abad ke-10 hingga awal abad ke-11, Empayar Sampugita ini telah berpecah belah antara daratan dan kepulauan. Perpecahan ini berlaku ekoran perubahan polisi pentadbiran yang menyeluruh berupa pemberian kemerdekaan secara sukarela oleh seorang Sri Maharaja kepada saudara-saudara dan kaum kerabatnya yang hampir diangkat menjadi raja-raja merdeka._NEWLINE_Akhir abad ke-10, Sri Maharaja tersebut telah memberi kemerdekaan kepada Campa dan Pulau Varuna (Kalimantan) Timur dan Utara serta seluruh kepulauan Danu (Filipina) yang diletakan di bawah Raja Varuna (Brunei). Terdapat juga pemberian kemerdekaan kepada Raja Pulau Jawa, dengan menggabungkan Kepulauan Nusa Tenggara, Kepulauan Maluku, Pulau Irian, Pulau Sulawesi dan Pulau Varuna (Kalimantan) Barat dan Selatan._NEWLINE_Sri Maharaja ini juga telah memberi kemerdekaan kepada Maharaja Sriwijaya dalam 1018 M dengan kawasan pentadbiran merangkumi seluruh Kepulauan Sumatera dan Kataha yang juga merupakan pusat perdagangan yang penting waktu itu._NEWLINE_Sri Maharaja ini hanya mengekalkan Empayar Sampugita meliputi Semenanjung kecuali Kataha, Segenting Kra, Dvaravati (Thailand Tengah dan Utara) dan Pagan (Burma) Selatan._NEWLINE_Dalam abad ke 11, selepas serangan Rajendra Chola, Raja Pandya di India Selatan ke atas Sumatera, Semenanjung dan Segenting Kra yang berakhir dalam 1030 M, wilayah Sriwijaya yang berpusat di Palembang bangkit dan menyatukan seluruh kepulauan. Serangan balas atas negara Pandya dibuat bersama-sama Empayar Sampugita._NEWLINE_Dalam abad ke-11 juga, nama Medang Bhumi mula lenyap. Menurut riwayat tradisi dalam zaman ini orang melihat suatu pancaran sinar yang kuat pada waktu malam yang memancar dari Bukit Panau yang berbentuk saji terus menjulang ke langit. Maharaja Sampugita pada zaman itu mengubah nama negara pusatnya menjadi Medang Kilatan Saji. Nama ini kemudiannya menjadi Kilatan sahaja. Nama ini tertera dalam duit emas bertarikh 1181 M ditulis dengan huruf Arab "\xd9\x83\xd9\x84\xd8\xaa\xd9\x86" (K.L.T.N).\n_START_SECTION_\nAbad ke-12 dan 13\n_START_PARAGRAPH_\nIbu Empayar Sampugita telah berubah bermula pada abad ke-12 dari Yawakotti (lihat Ibu empayar)._NEWLINE_Pada 1201 M, Sultan Muhammad Shah II telah menawan Kadaram dan menyerang Pulau Sandra Baba Kiyai (Sri Langka). Baginda juga mengambil alih Pulau Maldives._NEWLINE_Maharaja Srimat Trailokyaraja Mauli Bhusana Warma Dewa yang memerintah dari Chaiya (1183-1233) telah berusaha menyatukan kawasan daratan dan kepulauan. Empayar baginda dinamakan Kerajaan Dharmasraya.\n_START_SECTION_\nPengakhiran\n_START_PARAGRAPH_\nEmpayar ini kemudian diperintah oleh Raja Surendra (1233-1253). Raja Surendra telah menamakan empayarnya sebagai Empayar Jawaka.'